[pic] | KOMISIJA EVROPSKIH SKUPNOSTI |

Bruselj, 12.1.2009

COM(2008) 908 konč.

2007/0197 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju Uredbe Evropskega parlamenta in Sveta o ustanovitvi Agencije za sodelovanje energetskih regulatorjev

2007/0197 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju Uredbe Evropskega parlamenta in Sveta o ustanovitvi Agencije za sodelovanje energetskih regulatorjev

1. OZADJE

Predlog Evropskemu parlamentu in Svetu predložen (dokument COM(2007) 530 – 2007/0197/COD): | 19. 9. 2007 |

Mnenje Evropskega ekonomsko-socialnega odbora podano: | 22. 4. 2008 |

Mnenje Odbora regij podano: | 10. 4. 2008 |

Mnenje Evropskega parlamenta (prva obravnava) podano: | 18. 6. 2008 |

Skupno stališče soglasno sprejeto: | [9. 1. 2009] |

2. CILJ PREDLOGA KOMISIJE

Ta predlog je del tretjega zakonodajnega svežnja za notranji trg EU s plinom in električno energijo („tretji sveženj“), ki vsebuje dve direktivi in tri uredbe.

Glavni cilj svežnja je vzpostaviti regulativni okvir, ki je potreben za popolnoma učinkovito odprtje trga in oblikovanje enotnega trga EU s plinom in električno energijo v interesu državljanov in industrije Evropske unije. To bo prispevalo k ohranjanju čim nižjih cen ter povečanju standardov storitev in zanesljivosti oskrbe.

Za uresničitev tega bodo sprejeti naslednji pomembni ukrepi:

- učinkovitejši regulativni nadzor, ki ga bodo izvajali neodvisni nacionalni regulatorji;

- ustanovitev agencije, da se zagotovi učinkovito sodelovanje med nacionalnimi regulatorji in njihovo sprejemanje odločitev o vseh pomembnih čezmejnih vprašanjih;

- obvezno sodelovanje med operaterji omrežij, da se uskladijo vsi predpisi v zvezi s prenosom energije po Evropi in načrtovanje naložb;

- učinkovito ločevanje pridobivanja in prenosa energije, da se odpravijo vsa navzkrižja interesov, spodbudijo naložbe v omrežja in prepreči diskriminacijsko ravnanje;

- večja preglednost in boljše delovanje maloprodajnega trga;

- večja solidarnost in regionalno sodelovanje med državami članicami, da se zagotovi večja zanesljivost oskrbe.

3. PRIPOMBE NA SKUPNO STALIŠČE

3.1. Splošne pripombe

V skupnih stališčih, ki jih je sprejel Svet glede petih besedil, ki sestavljajo tretji sveženj, so vsi bistveni elementi predloga Komisije, ki so potrebni, da se zagotovi pravilno delovanje notranjega trga s plinom in električno energijo ter na splošno uresničijo zgoraj navedeni bistveni cilji. Komisija se lahko zato z njim na splošno strinja (glej 3.2 spodaj).

V prvi obravnavi je bila glavna pozornost namenjena pridobitvi soglasja Sveta. Spremembe, ki jih je sprejel Evropski parlament, zato niso bile uradno vključene v skupno stališče. Pogajanja v zvezi z njihovo vključitvijo bodo potekala med drugo obravnavo. Nekatere spremembe, ki jih je sprejel Evropski parlament, pa so vseeno upoštevane v skupnem stališču (glej 3.3 spodaj). Komisija meni, da je treba številne neobravnavane spremembe upoštevati v drugi obravnavi (glej 3.4 spodaj).

3.2. Posebne pripombe

Glavne spremembe predloga Komisije so:

V skupnem stališču so določbe, katerih namen je zagotoviti uravnotežene delovne odnose med agencijo, evropskima mrežama operaterjev prenosnih sistemov (ENTSO za električno energijo in ENTSO za plin) in Komisijo v zvezi z oblikovanjem in spremljanjem izvajanja kodeksov omrežij[1].

1. Člen 6(4), drugi pododstavek: Agencija predloži Komisiji osnutek nezavezujoče okvirne smernice, v katerem so določena jasna in objektivna načela za pripravo kodeksov omrežij. V smernici je določen okvir za kodekse omrežij ne da bi bila evropskima mrežama operaterjev prenosnih sistemov odvzeta avtonomija pri pripravljanju kodeksov.

2. Člen 6(4), tretji in četrti pododstavek: Agencija pošlje evropskima mrežama operaterjev prenosnih sistemov utemeljeno mnenje o osnutkih kodeksov omrežij, ki sta jih mreži pripravili. Ko se agencija prepriča, da so kodeksi omrežij v skladu z ustrezno okvirno smernico, jih predloži Komisiji in jih lahko priporoči v sprejetje. Če evropski mreži operaterjev prenosnih sistemov ne pripravita kodeksa omrežja, lahko Komisija od agencije zahteva, da pripravi osnutek kodeksa omrežja.

3. Člen 6(5) in (6): Agencija spremlja izvajanje kodeksov omrežij, ki sta jih pripravili evropski mreži operaterjev prenosnih sistemov, ter poroča Komisiji.

Na podlagi predloga Komisije lahko agencija sprejema posamezne odločitve na podlagi smernic , sprejetih v postopku komitologije po začetku veljavnosti tretjega svežnja, tj. glede vprašanj, ki sprva niso bila predvidena v direktivah in/ali uredbah. Tako bo imela agencija glede na nenehno razvijajoči se notranji trg s plinom in električno energijo določeno mero prožnosti pri izvajanju svojih nalog. V skupnem stališču je v členu 7(1) črtan sklic na smernice, s čimer je obseg odzivanja Komisije in agencije na dogajanja na trgu omejen.

Svet je precej omejil pooblastila agencije, kot je določeno v členu 9, tako da lahko agencija samo v skrajnem primeru odobri izjeme (npr. od zahteve glede ločevanja za čezmejne prenosne sisteme). Zaradi te spremembe je regulativni nadzor agencije nad čezmejnimi vprašanji zelo omejen.

V skladu s skupnim stališčem bo upravni odbor sestavljalo šest članov (pet, ki jih imenuje Svet, eden, ki ga imenuje Komisija) in ne dvanajst (šest, ki jih imenuje Svet, in šest, ki jih imenuje Komisija), kot je predlagala Komisija. Ta sprememba ni v skladu z načelom enake zastopanosti obeh vej izvršilnih organov Skupnosti v upravnem odboru. Sprememba Evropskega parlamenta (št. 44) v zvezi s tem je bolj uravnotežena.

Svet je povečal pooblastila odbora regulatorjev na račun direktorja (členi 15(2), 14(1) in 16(3)). Agencija je neodvisen organ Skupnosti, ki ga zastopa direktor. Direktor mora imeti potrebne pristojnosti in pooblastila za vodenje agencije. Njegova pooblastila bi bila precej omejena, če bi odbor regulatorjev, ki zastopa nacionalne regulativne organe, imel pooblastila, ki so mu podeljena v skupnem stališču.

3.3. Vidiki skupnega stališča, v katerih so upoštevane spremembe Evropskega parlamenta

V skupnem stališču je upoštevana vsebina ali deli naslednjih sprememb: št. 19 o izdaji priporočil operaterjem prenosnih sistemov, št. 23 o pripravi smernic za določitev načel za uskladitev pravil za omrežja in priporočila v primeru, če operaterji prenosnih sistemov niso izvajali kodeksa omrežij, št. 40 o posvetovanju z udeleženci na trgu, potrošniki in končnimi uporabniki, št. 44 o zmanjšanju števila članov upravnega odbora z dvanajst članov na šest, št. 45 o udeležbi direktorja agencije in predsednika odbora regulatorjev na sejah upravnega odbora, št. 47 in št. 48 o neodvisnosti članov upravnega odbora, št. 49 o nezdružljivosti članstva v upravnem odboru in odboru regulatorjev, št. 51 o vlogi odbora regulatorjev pri imenovanju direktorja, št. 53 o objavi delovnega programa agencije, št. 54 o disciplinskem nadzoru upravnega odbora v posvetovanju z odborom regulatorjev nad direktorjem, št. 58 o glasovalnih pravilih odbora regulatorjev, št. 59 o vsebini poslovnika odbora regulatorjev, št. 64 o oceni pred možnim podaljšanjem mandata direktorja in zahtevi, da se upravni odbor pred podaljšanjem mandata direktorja posvetuje z odborom regulatorjev, št. 65 o povečanju vloge odbora regulatorjev, št. 66 o pravici Evropskega parlamenta, da od direktorja agencije zahteva, da poroča o opravljanju svojih nalog, in št. 68 o določbi, da je treba poziv za prijavo interesa za članstvo v odboru za pritožbe objaviti.

3.4. Spremembe Evropskega parlamenta, ki jih je odobrila Komisija, Svet pa jih ni potrdil

Komisija lahko v celoti ali vsaj deloma sprejme večino sprememb Evropskega parlamenta, v nekaterih primerih pod pogojem, da se besedilo naredi bolj jasno ali preoblikuje. To zadeva naslednje glavne točke:

Parlament predlaga, da se v seznam nalog agencije vključijo naslednje točke: spodbujanje medregionalnega sodelovanja med energetskimi trgi (št. 19), usklajevanje komunikacije med operaterji prenosnih sistemov iz EU in operaterji prenosnih sistemov iz tretjih držav (št. 24), predložitev mnenja Komisiji, državam članicam in zadevnim regulativnim organom o skladnosti odločitve regulativnega organa z energetsko zakonodajo EU (št. 32 in št. 33) in spremljanje nekaterih razvojev na trgih s plinom in električno energijo (št. 35 in št. 41).

Parlament predlaga tudi, da mora agencija sprejemati odločitve z odložilnim učinkom v zvezi z operaterji prenosnih sistemov, ki ne izvajajo kodeksov omrežij (št. 26), spremljati postopek odobritve gradnje nove čezmejne infrastrukture (št. 27) in izračunati zmogljivost operaterjev prenosnih sistemov za te sisteme (št. 28). Komisija bi načeloma lahko sprejela, da se agenciji dodelijo zgoraj navedena pooblastila, če ta pooblastila niso prava diskrecijska pooblastila, če agencija sprejema samo posamezne odločitve, pri čemer za posebne primere uporabi standarde Skupnosti, in če ta pooblastila izvaja pod jasno določenimi pogoji.

Komisija sprejme nalogo upravnega odbora, da sprejme letno poročilo o razvoju na trgih s plinom in električno energijo (št. 43).

4. SKLEPNE UGOTOVITVE

V skupnem stališču so ohranjene glavne točke predloga Komisije. Pri vsebinskih vprašanjih je dobro uravnoteženo in je sprejemljiv kompromis, na podlagi katerega bo lahko notranji trg s plinom in električno energijo nemoteno deloval. Vendar bi bilo treba Komisiji in agenciji dodeliti močnejšo nadzorno vlogo ter tako zagotoviti usklajeno uporabo tretjega svežnja in nemoteno delovanje notranjega trga. Komisija zato podpira skupno stališče, vendar zelo priporoča okrepitev nadzorne vloge Komisije in agencije. Prav tako meni, da je treba številne spremembe, ki jih je Evropski parlament sprejel v prvi obravnavi, vključiti šele v drugi obravnavi.

[1] Celoten sistem oblikovanja kodeksov omrežij je naveden v členu 6 skupnega stališča o uredbi o pogojih za dostop do omrežja za čezmejne izmenjave električne energije in ustreznem skupnem stališču o čezmejnih izmenjavah plina.